Bordi i Paqes

Bordi i Paqes (anglisht: Board of Peace - BoP), është një organizatë ndërkombëtare e themeluar në janar 2026 nga Donald Trump dhe e udhëhequr nga qeveria e Shteteve të Bashkuara. Qëllimi i deklaruar i organizatës është promovimi i paqeruajtjes globale, me fokus fillestar në stabilizimin, rindërtimin dhe administrimin e Rripit të Gazës pas luftës së vitit 2023-2025. Organizata përmendet në Rezolutën 2803 të Këshillit të Sigurimit të OKB-së si organi mbikëqyrës i proçesit të paqes.

 Themelimi 
Bordi u propozua fillimisht në shtator 2025 si pjesë e planeve të administratës amerikane për periudhën pas luftës në Gaza. Krijimi i tij u mbështet nga Rezoluta 2803 e Këshillit të Sigurimit, e cila autorizoi një mekanizëm ndërkombëtar për mbikëqyrjen e proçesit të paqes.

Më 22 janar 2026, organizata u themelua zyrtarisht gjatë një ceremonie në Davos, Zvicër, në kuadër të Forumit Ekonomik Botëror. Donald Trump nënshkroi kartën themeluese së bashku me liderë të tjerë botërorë.

 Struktura 
Sipas kartës së organizatës, Bordi drejtohet nga një Kryetar (Chairman), post i mbajtur nga Donald Trump, i cili gëzon mandat të përjetshëm dhe kompetenca ekzekutive të gjera. Selia e organizatës ndodhet në ndërtesën e Institutit të Paqes të SHBA-ve në Uashington D.C., e cila pritet të riemërtohet "Instituti Donald J. Trump për Paqe".

 Bordi Ekzekutiv 
Përgjegjës për diplomacinë dhe investimet. Anëtarët përfshijnë:
 Marco Rubio (Sekretar i Shtetit)
 Jared Kushner (dhëndri i Trump)
 Steve Witkoff (I dërguari special për Lindjen e Mesme)
 Tony Blair (ish-kryeministër i Mbretërisë së Bashkuar)
 Marc Rowan (CEO i Apollo Global Management)
 Ajay Banga (President i Bankës Botërore)

 Bordi Ekzekutiv për Gazën 
Drejton Komiteti Kombëtar për Administrimin e Gazës (NCAG) dhe përfshin ministra të jashtëm nga Turqia (Hakan Fidan), Katari, Emiratet e Bashkuara Arabe dhe shefin e inteligjencës së Egjiptit.

 Anëtarësimi 
Anëtarësimi në bord ndahet në dy kategori:
 Anëtarë të përhershëm: Shtete që kontribuojnë me 1 miliardë dollarë në fondin e organizatës.
 Anëtarë me mandat të kufizuar: Shtete të ftuara nga Kryetari për një periudhë trevjeçare.

Në momentin e themelimit, 25 nga 62 shtetet e ftuara nënshkruan kartën.

 Shtetet Themeluese 
Disa nga shtetet kryesore që u bashkuan janë:

  (nënshkroi në shkurt 2026)








 Përfshirja e Shqipërisë dhe Kosovës 
Vendet e rajonit të Ballkanit ishin ndër mbështetësit e parë të nismës, duke e parë atë si forcim të aleancës strategjike me SHBA-në:
 Shqipëria: Kryeministri Edi Rama njoftoi se kishte marrë një ftesë personale nga Presidenti Trump për t'u bërë anëtar themelues i Bordit. Rama deklaroi se Shqipëria do të kontribuojë me "dinjitetin e saj" dhe jo financiarisht.
 Kosova: Presidentja Vjosa Osmani nënshkroi kartën në Davos, duke e bërë Kosovën anëtare themeluese. Ajo e cilësoi ftesën si njohje të rëndësishme ndërkombëtare.

 Kritika dhe Refuzime 
Shumica e vendeve të Bashkimit Evropian, përfshirë Francën, Gjermaninë dhe Suedinë, refuzuan të bashkohen. Arsyet kryesore përfshinin shqetësime se Bordi synon të dublojë ose të zëvendësojë Kombet e Bashkuara, si dhe kritika mbi natyrën financiare të anëtarësimit të përhershëm ("pay-to-play").

 Referime 

Kategoria:Organizata ndërkombëtare
Kategoria:Organizata
Kategoria:Organizata të paqes me seli në Shtetet e Bashkuara